Gauteng meld weer meer as 5000 Covid-19-gevalle aan | Netwerk24
Deur Dennis Delport 11 Junie 2021 17:24
Gauteng het vir die tweede agtereenvolgende dag meer as 5 000 nuwe gevalle van Covid-19 aangemeld.
Die Gautengse gesondheidsdepartement het Vrydag in 'n verklaring bekend gemaak 5 597 van Suid-Afrika se 9 149 nuwe gevalle Donderdag is in dié provinsie aangemeld.
Die dag tevore is 5 111 nuwe gevalle in Gauteng aangemeld. Gauteng het nou 489 711 bevestigde gevalle van die virus, met 11 573 pasiënte wat dood is en 447 702 wat reeds herstel het. Altesaam 429 168 mense in Gauteng is reeds teen Covid-19 ingeënt.
"Ek is uiters bekommerd oor Gauteng omdat sy bevolking so groot is. Baie mense woon in informele nedersettings en die virus versprei baie maklik daar," sê prof. Jeffrey Mphahlele, adjunkvoorsitter van die Suid-Afrikaanse Mediese Navorsingsraad.
Lees ook: Strenger regulasies nodig vir 3de vlaag, sê kenners
Mphahlele sê hy is ook veral bekommerd oor die verspreiding van die virus wanneer inwoners van openbare vervoer gebruik maak.
"Ons weet taxi-operateurs gaan hulle taxi's volmaak. Hulle maak ook nie seker dat almal maskers dra nie. Die verspreiding van die virus tydens die gebruik van openbare vervoer is 'n groot probleem en ons sal dit moet hanteer," sê hy.
Hy sê onnodige beweging en verontagsaming van Covid-19-maatreëls is ook 'n probleem.
Dr. Mary Kawonga, voorsitter van die Gautengse Covid-19-bevelsraad, en dr. Angelique Coetzee, voorsitter van die Suid-Afrikaanse Mediese Vereniging, het ook Donderdag hul kommer uitgespreek oor inwoners van Gauteng wat nie die maatreëls teen die verspreiding van die virus nakom nie.
"Dit is asof die mense vergeet het ons gaan gebuk onder 'n pandemie. Die grootste faktor wat bydra tot Gauteng se styging in nuwe daaglikse gevalle is mense wat nie gehoor gee aan die regulasies rakende die pandemie nie," het Kawonga aan Netwerk24 gesê.
Coetzee het gewaarsku dat die derde vlaag nie sal afplat indien mense nie die maatreëls nakom nie.
In 'n verklaring Donderdag het die Gautengse gesondheidsdepartement ook sy kommer oor die styging in nuwe gevalle uitgespreek. "Meer as 50% van die land se nuwe daaglikse infeksies word hier aangemeld," lui die verklaring.
Die gesondheidsdepartement het Vrydag weer eens 'n beroep op inwoners gedoen om die regulasies na te kom.